[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraJul 26, 20214 min read"}, {"text_idx": "#000006", "text": "*Scroll down for English* - English to follow soon"}, {"text_idx": "#000007", "text": "Oed diddordeb/interest age: 14+ (KS3/4)"}, {"text_idx": "#000008", "text": "Rhybydd cynnwys: Yn ogystal a\u0302 thema\u0302u ac iaith gref a all beri gofid i rai, ceir cyfeiriadau at ableddiaeth (ableism) ac awgrym o gamfanteisio rhywiol drwy ffotograffau yn y nofel hon."}, {"text_idx": "#000009", "text": "Content warning: mature themes and language, and reference to some topics that could cause distress for some."}, {"text_idx": "#000010", "text": "Tami ydi\u2019r ail nofel yng nghyfres newydd Y Pump: \u2018cyfres o bum nofel am bum ffrind gan bump awdur a phum cydawdur ifanc\u2019. Y weledigaeth sydd y tu o\u0302l i\u2019r gyfres yw rhoi llais i bobl ifanc sydd fel arfer yn cael eu tangynrychioli. Yn ogystal a\u0302 hynny, mae\u2019r gyfres yn rhoi\u2019r cyfle i\u2019r bobl ifanc weithio gyda\u2019r awduron, ac yn rhoi\u2019r cyfle i bawb gydweithio i roi\u2019r gyfres at ei gilydd - sy\u2019n swnio fel profiad gwych yn fy marn i."}, {"text_idx": "#000011", "text": "Mae\u2019n anodd credu mai hon yw nofel gyntaf Mared Roberts. Mae\u2019r iaith lafar naturiol mor hawdd ei darllen ac mae rhai o\u2019r sylwadau craff a\u2019r disgrifiadau gwreiddiol yn aros y cof, er enghraifft:"}, {"text_idx": "#000012", "text": "\u2018Cyd-ddigwyddiad bod \u2019na \u2018laeth\u2019 mewn \u2018sosialaeth\u2019? I think not.\u2019"}, {"text_idx": "#000013", "text": "\u2018Dyw e ddim yn boen arwynebol, ond yn boen sy\u2019n dod reit, reit o\u2019r tu fewn. Poen gwacter, bron nag yw e\u2019n teimlo fel poen o gwbl. Fel cwdyn Capri-Sun pan mae rhywun yn llowcio pob daioni mas ohono fe, ac yna\u2019n llenwi fe\u2019n o\u0302l gydag aer a\u2019i adel e\u2019n wag.\u2019"}, {"text_idx": "#000014", "text": "Mae Mared, ynghyd a\u0302 Ceri-Anne, wir wedi llwyddo i greu cymeriad byw ac mae personoliaeth Tami yn bownsio oddi ar y tudalennau. Yn sicr, mae hi\u2019n gymeriad sy\u2019n teimlo fel ffrind erbyn i chi gyrraedd y tudalennau olaf, ac mae hi wedi aros efo fi ymhell ar o\u0302l i mi gau\u2019r clawr."}, {"text_idx": "#000015", "text": "Person anabl ydi Tami, ac wrth drafod y broses o greu Y Pump mae Ceri-Anne yn nodi bod rhan o stori Tami yn \u2018delio gyda\u2019r rhwystrau sy\u2019n gallu codi o fod yn berson anabl\u2019. Yn sicr, caiff hynny ei gyfleu\u2019n gelfydd yn y nofel, gan amlygu\u2019r heriau ychwanegol sy\u2019n wynebu person anabl, a sut y gall hyn arwain at deimlo\u2019n unig iawn ar adegau. Ond nid yw stori Tami\u2019n troi\u2019n gyfan gwbl o gylch y rhwystrau hyn. Llwyddir i gyfuno\u2019r rhwystrau yma gyda rhai o\u2019r heriau cyffredinol sy\u2019n wynebu merch ifanc, fel ysgol, arholiadau, a chariad. Dw i\u2019n credu fy mod wedi cymryd at stori Tami gymaint gan ei bod hi\u2019n ferch sy\u2019n ceisio canfod ei lle yn y byd."}, {"text_idx": "#000016", "text": "Mae hi\u2019n trio canfod ei ro\u0302l o fewn criw Y Pump, yn dal i geisio addasu i\u2019w sefyllfa deuluol ac yn ansicr ynghylch y dyfodol. Mi fedra i\u2019n sicr uniaethu gyda hynny. Wedi blynyddoedd o ddelio gyda\u2019r heriau a\u2019r rhwystrau ychwanegol o fod yn berson anabl, mae Tami wedi canfod ambell ffordd o amddiffyn ei hun a\u2019i theimladau, ac yn llwyddo\u2019n aml i ymddangos fel bod popeth yn iawn. Mae\u2019r nofel yn bendant wedi tanlinellu pa mor bwysig ydi hi i roi\u2019r amser i holi sut mae rhywun go iawn."}, {"text_idx": "#000017", "text": "Dw i\u2019n hoff iawn o\u2019r ffaith fod Tami\u2019n gymeriad mor aml haenog. Ar un llaw mae hi\u2019n hyderus, yn witty ac yn annwyl, ac ar y llaw arall mae hi\u2019n ansicr, yn swil ac yn unig. Tydi hi chwaith ddim yn cael ei phortreadu fel ei bod hi\u2019n berffaith - mae hi\u2019n gwneud camgymeriadau fel ydan ni i gyd. Fe wnes i wir fwynhau dilyn rhan fechan o daith Tami wrth iddi geisio canfod pwy ydi hi a cheisio bod y fersiwn gorau ohoni hi ei hun. Mae Ceri-Anne yn so\u0302n y byddai wedi gallu parhau i ddatblygu cymeriad Tami am o leiaf pum nofel arall ac mi rydw i\u2019n sicr yn credu ei bod hi\u2019n gymeriad fyddai\u2019n gallu cynnal ei chyfres ei hun! Yn bendant, mi fyswn i yn nhu blaen y ciw i gael gafael ar gopi o ddilyniant i\u2019r nofel hon, yn enwedig am fy mod i\u2019n torri fy mol isio gwybod mwy am sut y bydd perthynas Tami a Sam yn datblygu."}, {"text_idx": "#000018", "text": "O fod wedi darllen Tami dw i wir yn credu fod y syniad y tu o\u0302l i\u2019r gyfres yma wedi llwyddo. Mae\u2019r arddull, y cynnwys a\u2019r cymeriadau\u2019n gyfoes, yn berthnasol ac yn gredadwy. Yn bwysicach na dim, dw i\u2019n credu fod y gyfres yn llwyddo i gynrychioli bywydau pobl ifanc heddiw gan hefyd roi llais i\u2019r rheiny a gaiff eu hesgeuluso a\u2019u tangynrychioli fel rheol, ac fe wneir hynny\u2019n gelfydd ac yn naturiol iawn. Dw i\u2019n sicr yn credu ei bod hi\u2019n hollbwysig fod pobl ifanc yn cael y cyfle i gyfrannu a rhoi barn ar yr arlwy llenyddol sydd ar gael iddyn nhw a bod cyfleoedd ar gael i awduron ifanc a newydd ddatblygu eu gwaith. Pwy well nag awdur ifanc i ysgrifennu ar gyfer cynulleidfa ifanc! Does dim dwywaith bod lle ac angen am gyfres fel hyn, a dw i\u2019n mawr obeithio fod Y Pump wedi gosod sail ar gyfer datblygu mwy o gyfresi uchelgeisiol tebyg at y dyfodol."}, {"text_idx": "#000019", "text": "Sgrech y Creigiau - Elidir Jones"}, {"text_idx": "#000021", "text": "Nid ydym yn gyfrifol am gynnwys gwefannau allanol."}, {"text_idx": "#000023", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000024", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]